AIŠKINAMASIS RAŠTAS

Dėl savivaldybės turto išnuomojimo ne konkurso būdu uždarajai akcinei bendrovei „Invitro diagnostika“

**1. Parengto tarybos sprendimo projekto tikslai ir uždaviniai**

Molėtų rajono savivaldybės taryba 2015 m. rugpjūčio 20 d. sprendimu Nr. B1-188 nusprendė išnuomoti viešojo konkurso būdu 5 metų laikotarpiui Molėtų rajono savivaldybės administracijos patikėjimo teise valdomas 107,89 kv. m patalpas poliklinikos pastate, esančiame Molėtų m., Graužinių g. 2, verstis klinikinės diagnostikos laboratorijos veikla. Pradinė 1 kv. m nuomos kaina – 0,89 euro per mėnesį. 2015 m. rugpjūčio 20 d. sprendimu Nr. B1-189 nusprendė išnuomoti viešojo konkurso būdu 5 metų laikotarpiui Molėtų rajono savivaldybės administracijos patikėjimo teise valdomas 107,35 kv. m patalpas ligoninės pastate, esančiame Molėtų m., Graužinių g. 3, verstis klinikinės diagnostikos laboratorijos veikla. Pradinė 1 kv. m nuomos kaina – 0,88 euro per mėnesį.

VšĮ Molėtų ligoninė ir VšĮ Molėtų PSPC pagal viešųjų pirkimų įstatymą vykdė konkursą medicinos laboratorinių tyrimų paslaugoms pirkti ir su **uždarąja akcine bendrove „Invitro diagnostika“ (toliau–Bendrovė) 2016 m. birželio 16 d. pasirašė Medicinos laboratorinių tyrimų paslaugų pirkimo-pardavimo sutartis.**

Molėtų rajono savivaldybės administracija 2016 m. liepos 7 d. vykdė viešąjį minėtų patalpų nuomos konkursą, tačiau konkursas buvo pripažintas neįvykusiu. Tuomet iškilo problema, kad Bendrovė, neturėdama patalpų savo veiklai vykdyti, praranda galimybę vykdyti sutarties sąlygą – per vieną mėnesį nuo sutarties pasirašymo dienos gauti licenciją, suteikiančią teisę teikti ambulatorines asmens sveikatos priežiūros (veninio ir kapiliarinio kraujo ir kt. tiriamosios medžiagos paėmimo) paslaugas. Siekiant, kad būtų užtikrintas Molėtų rajono savivaldybės gyventojams paslaugos teikimas ir netrikdoma medicinos įstaigų veikla, Molėtų rajono savivaldybės administracijos direktoriaus 2016 m. liepos 11 d. įsakymu Nr. B6-573 Bendrovei dviejų mėnesių laikotarpiui buvo ne konkurso būdu išnuomotos minėtos patalpos verstis klinikinės diagnostikos laboratorijos veikla.

Bendrovė 2016 m. liepos 21 d. raštu pateikė „Prašymą išnuomoti ne konkurso būdu patalpas“, kuriame prašo 36 mėn. laikotarpiui (**Medicinos laboratorinių tyrimų paslaugų pirkimo-pardavimo sutarties galiojimo laikotarpiui)** išnuomoti minėtas patalpas ne konkurso būdu ir siūlo mokėti 1,0 Eur už 1 kv. m mėnesiui. Vadovaudamasi Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr.B1-39 „Dėl Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo patvirtinimo“, 38.1 papunkčiu, Molėtų rajono savivaldybės taryba gali ne konkurso būdu išnuomoti savivaldybės turtą subjektui, teikiančiam naudą visuomenei.

Parengto sprendimo projekto tikslas – ne konkurso būdu sutarties Nr. V9-45 ir sutarties Nr. F14-92 galiojimo laikotarpiui nuo 2016 m. rugsėjo 14 d. išnuomoti Bendrovei klinikinės diagnostikos laboratorijos veiklai Molėtų rajono savivaldybei nuosavybės teise priklausančias ir šiuo metu Molėtų rajono savivaldybės administracijos patikėjimo teise valdomas patalpas ligoninės pastate, esančiame Molėtų m., Graužinių g. 3, ir poliklinikos pastate, esančiame Molėtų m., Graužinių g. 2.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 18 straipsnio 1 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 8 dalis;

Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr.B1-39 „Dėl Molėtų rajono savivaldybės ilgalaikio materialiojo turto viešojo nuomos konkurso ir nuomos ne konkurso būdu organizavimo tvarkos aprašo patvirtinimo“, 3, 7, 9, 38 punktai, 38.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bus užtikrintas Molėtų rajono savivaldybės gyventojams **medicinos laboratorinių tyrimų paslaugų** teikimas ir netrikdoma VšĮ Molėtų ligoninės ir VšĮ Molėtų PSPC veikla.

Neigiamų pasekmių nenumatoma.

**4. Priemonės sprendimui įgyvendinti**

Pasirašyti turto nuomos sutartis ir turto perdavimo-priėmimo aktus.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.